CELEX: 32011R0688
Language: sk
Date: 2011-07-18 00:00:00
Title: Vykonávacie nariadenie Komisie (EÚ) č. 688/2011 z  18. júla 2011 , ktorým sa na rok 2011 ustanovuje odchylne od nariadenia (ES) č. 501/2008 dodatočný harmonogram na predkladanie a výber informačných a propagačných programov pre čerstvé ovocie a zeleninu na vnútornom trhu a v tretích krajinách

19.7.2011   
            
            
               SK
            
            
               Úradný vestník Európskej únie
            
            
               L 188/6
            
         VYKONÁVACIE NARIADENIE KOMISIE (EÚ) č. 688/2011
   z 18. júla 2011,
   ktorým sa na rok 2011 ustanovuje odchylne od nariadenia (ES) č. 501/2008 dodatočný harmonogram na predkladanie a výber informačných a propagačných programov pre čerstvé ovocie a zeleninu na vnútornom trhu a v tretích krajinách
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 3/2008 zo 17. decembra 2007 o informačných a propagačných akciách na podporu poľnohospodárskych výrobkov na vnútornom trhu a v tretích krajinách (1), a najmä na jeho článok 15,
   keďže:
   
               (1)
            
            
               V článku 3 ods. 1 písm. c) nariadenia (ES) č. 3/2008 sa ustanovuje, že pri určovaní odvetví alebo výrobkov, ktoré môžu byť predmetom informačných a propagačných akcií a ktoré sú plne alebo čiastočne financované z rozpočtu Únie, sa zohľadňuje najmä nutnosť čeliť špecifickým alebo konjunkturálnym ťažkostiam v určitom odvetví.
            
         
               (2)
            
            
               V článku 3 ods. 2 písm. a) nariadenia (ES) č. 3/2008 sa ustanovuje, že výrobky, ktoré môžu byť predmetom informačných a propagačných akcií, ktoré sú plne alebo čiastočne financované z rozpočtu Únie a ktoré sa majú uskutočniť v tretích krajinách, sú najmä tie, pre ktoré existujú vývozné možnosti alebo nové trhové odbytiská hlavne bez poskytovania vývozných náhrad.
            
         
               (3)
            
            
               Odvetvie čerstvého ovocia a zeleniny postihla bezprecedentná kríza vyvolaná epidémiou, ktorú zapríčinila baktéria Escherichia coli. Táto epidémia spôsobila u spotrebiteľov stratu dôvery, ktorá sa prejavila značným poklesom spotreby. Dôvera spotrebiteľov v čerstvé ovocie a zeleninu vypestované v Únii by sa preto mala posilniť.
            
         
               (4)
            
            
               Táto kríza dôvery zároveň spôsobila veľké ekonomické ťažkosti, ktoré by mohli z hospodárskeho hľadiska ohroziť pretrvanie mnohých poľnohospodárskych podnikov v odvetví čerstvého ovocia a zeleniny Únie. Vývozné možnosti čerstvého ovocia a zeleniny vypestovaných v Únii do tretích krajín by sa preto mali rozšíriť.
            
         
               (5)
            
            
               V tejto súvislosti sa zdá užitočné poskytnúť odborným organizáciám v odvetví čerstvého ovocia a zeleniny možnosť využiť spolufinancovanie Únie v rámci nariadenia (ES) č. 3/2008 a predložiť na tento účel v nasledujúcich týždňoch príslušným vnútroštátnym orgánom informačné a propagačné programy, aby prebehol ich výber a aby Komisia vybrané programy prípadne do konca tohto roka schválila. Tieto programy sa môžu predložiť mimo ročného priebehu prijímania programov a obvyklého harmonogramu stanoveného v článkoch 8 a 11 nariadenia Komisie (ES) č. 501/2008 z 5. júna 2008, ktorým sa stanovujú podrobné pravidlá uplatňovania nariadenia Rady (ES) č. 3/2008 o informačných a propagačných akciách na podporu poľnohospodárskych výrobkov na vnútornom trhu a v tretích krajinách (2).
            
         
               (6)
            
            
               Mala by sa preto ustanoviť odchýlka od nariadenia (ES) č. 501/2008, pokiaľ ide o informačné a propagačné programy pre čerstvé ovocie a zeleninu zamerané na vnútorný trh a tretie krajiny na rok 2011.
            
         
               (7)
            
            
               Riadiaci výbor pre spoločnú organizáciu poľnohospodárskych trhov nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Na rok 2011 bez toho, aby boli dotknutý obvyklý ročný harmonogram ustanovený v článku 8 ods. 1 druhom pododseku a článku 11 ods. 1 a 3 nariadenia (ES) č. 501/2008, sa uplatňuje tento dodatočný harmonogram v prípade informačných a propagačných programov pre čerstvé ovocie a zeleninu zameraných na vnútorný trh a tretie krajiny:
   
               a)
            
            
               odborné a medziodvetvové organizácie zastupujúce odvetvie čerstvého ovocia a zeleniny môžu členským štátom predložiť svoje programy do 16. augusta 2011;
            
         
               b)
            
            
               členské štáty oznámia Komisii predbežný zoznam vybraných programov najneskôr 15. septembra 2011;
            
         
               c)
            
            
               Komisia najneskôr 15. novembra 2011 rozhodne, ktoré programy môže spolufinancovať.
            
         Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. júla 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 3, 5.1.2008, s. 1.
   
      (2)  Ú. v. EÚ L 147, 6.6.2008, s. 3.